**NOTĂ INFORMATIVĂ**

**la proiectul Hotărîrii Guvernului cu privire la aprobarea Reglementării tehnice privind punerea la dispoziţie pe piaţă a mijloacelor de măsurare**

Prezentul proiect de Hotărîre de Guvern este elaborat în vederea armonizării cadrului normativ cu prevederile Directivei 2014/32/UE a Parlamentului European şi a Consiliului din 26 februarie 2014 privind armonizarea legislaţiei statelor membre referitoare la punerea la dispoziţie pe piaţă a mijloacelor de măsurare.

Adoptarea proiectului Hotărîrii Guvernului în cauză vine să îndeplinească o parte din angajamentele asumate de Republica Moldova în procesul de armonizare cu acquis-ul comunitar prin realizarea „Planului de Acţiuni pentru implementarea Acordului DCFTA” (parte a Acordului de Asociere RM-UE) şi se bazează pe prevederile Legii nr. 235 din 1 decembrie 2011 privind activităţile de acreditare şi de evaluare a conformităţii (Anexa nr. 3).

De asemenea, proiectul Hotărîrii Guvernului este elaborat în scopul realizării „Planului de activitate al Ministerului Economiei pentru anul 2014”.

Proiectul Reglementării tehnice stabileşte cerinţele pe care trebuie să le satisfacă mijloacele de măsurare în vederea punerii acestora la dispoziţie pe piaţă şi/sau darea acestora în folosinţă pentru măsurările efectuate în domeniile de interes public ce ţin de sănătatea publică, ordinea şi siguranţa publică, protecţia mediului şi a consumatorului, colectarea taxelor şi impozitelor şi corectitudinea tranzacţiilor comerciale. Astfel, dispoziţiile reglementării tehnice impun conformitatea mijloacelor de măsurare cu cerinţele de performanţă specificate (cerinţe esenţiale).

Prezenta Reglementare tehnică stabileşte procedurile de evaluare a conformităţii a mijloacelor de măsurare pe care trebuie să le respecte producătorii mijloacelor de măsurare. Reglementarea tehnică nu va afecta utilizarea mijloacelor de măsurare care deja sunt în exploatare pe teritoriul Republicii Moldova.

Agenţii economici (producători, importatori, distribuitori) vor efectua procedurile de legalizare a mijloacelor de măsurare prin evaluarea conformităţii de către organismele de evaluare a conformităţii notificate sau recunoscute, care vor respecta cerinţele reglementării tehnice în cauză. Facilitarea introducerii pe piaţă şi darea în folosinţă a mijloacelor de măsurare va fi asigurată prin recunoaşterea marcajului de conformitate ”CE” şi a marcajului metrologic suplimentar „M”.

Respectînd prevederile prezentei Reglementări tehnice, agenţii economici nu vor supune mijloacele de măsurare destinate legalizării procedurilor de aprobare de model de către Institutul Naţional de Metrolgie şi a verificării iniţiale la entităţile desemnate în Sistemul Naţional de Metrologie.

Analiza preliminară a impactului de reglementare a proiectului în cauză a fost acceptat în cadrul şedinţei Grupului de Lucru pentru reglementarea activităţii de întreprinzător (procesul-verbal nr. 24 din 17.08.2014). Proiectul reglementării tehnice, nota informativă şi analiza preliminară a impactului de reglementare sunt plasate pe pagina web oficială a Ministerului Economiei ([www.mec.gov.md](http://www.mec.gov.md)).

 **Secretar de stat Lilia PALII**